b'\n_START_ARTICLE_\nVannskridere\n_START_SECTION_\nUtseende\n_START_PARAGRAPH_\nSm\xc3\xa5 til middelsstore (2,5 \xe2\x80\x93 20 mm), lange og tynne teger. Kroppen er lang og tynn, spesielt hodet er sv\xc3\xa6rt smalt. Fasett\xc3\xb8ynene er sm\xc3\xa5 og runde og sitter midt p\xc3\xa5 sidene av hodet. Antenner, sugesnabel og bein er sv\xc3\xa6rt spinkle, n\xc3\xa6rmest tr\xc3\xa5dsmale. De er vanligvis kortvingede og kan ikke fly. P\xc3\xa5 farge er de vanligvis m\xc3\xb8rke.\n_START_SECTION_\nLevevis\n_START_PARAGRAPH_\nI likhet med vannl\xc3\xb8pere og Veliidae ferdes vannskriderne p\xc3\xa5 overflaten av dammer og andre ferskvann, men mens vannl\xc3\xb8perne l\xc3\xb8per og hopper framover med raske, rykkvise bevegelser og beina holdt flatt, n\xc3\xa6rmest tripper vannskriderne fram p\xc3\xa5 h\xc3\xb8ye bein, med forholdsvis langsomme bevegelser, selv om de kan l\xc3\xb8pe temmelig raskt om de m\xc3\xa5. De lever av sm\xc3\xa5dyr som er falt ned p\xc3\xa5 vannoverflaten. De holder seg i ro mellom kantvegetasjonen og venter p\xc3\xa5 at et passende bytte skal dukke opp, men g\xc3\xa5r ikke langt ut p\xc3\xa5 \xc3\xa5pent vann etter det.'